A mediaos de mayu de 1980, cuando Xosé Antonio García lleía los sos poemes nel Salón d'Actos del Muséu de Belles Artes d'Asturies, nel primer día de les Lletres Asturianes, taría bien ayenu a que trenta años más tarde diba ser él el protagonista de la XXXI edición. Muncho cambiaron les lletres asturianes nos años que medien ente aquel actu poéticu y d'afirmación, que s'entamaba cuando  tovía Asturies nun tenía Estatutu d'Autonomía nin se creara l'Academia de la Llingua Asturiana, y esti homenaxe que se pon en marcha agora.